Document ID: 32008D0396

ODLOČBA KOMISIJE
z dne 30. aprila 2008
o potrditvi obračunov plačilnih agencij držav članic v zvezi z izdatki, ki jih financira Evropski kmetijski usmerjevalni in jamstveni sklad (EKUJS) za proračunsko leto 2007
(notificirano pod dokumentarno številko C(2008) 1711)
(2008/396/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (1) in zlasti členov 30 in 32 Uredbe,
po posvetovanju z Odborom za kmetijske sklade,
ob upoštevanju naslednjega:
(1)
Potrditev obračunov plačilnih agencij iz člena 6(2) Uredbe Sveta (ES) št. 1290/2005 je treba opraviti na podlagi letnih obračunov, ki jih predložijo države članice, opremljenih z zahtevanimi podatki. Potrditev zajema popolnost, točnost in verodostojnost predloženih obračunov glede na poročila, ki jih sestavijo certifikacijski organi.
(2)
V zvezi s členom 5(1) Uredbe Komisije (ES) št. 883/2006 (2) o podatkih, ki jih morajo posredovati države članice, in o mesečnem knjiženju izdatkov, ki se financirajo iz Evropskega kmetijskega jamstvenega sklada (EKJS), se upošteva izdatek za finančno leto 2007, ki je nastal v državah članicah med 16. oktobrom 2006 in 15. oktobrom 2007.
(3)
Roki, dodeljeni državam članicam, navedeni v členu 7(2) Uredbe Komisije (ES) št. 885/2006 (3) o določitvi podrobnih pravil za uporabo postopka za potrditev obračunov EKJS za predložitev dokumentov Komisiji iz člena 8(1)(c) Uredbe (ES) št. 1290/2005 in člena 7(1) Uredbe (ES) št. 885/2005, so že potekli.
(4)
Komisija je preverila predložene podatke in pred 31. marcem 2008 državam članicam sporočila rezultate preverjanja s potrebnimi spremembami.
(5)
V skladu s prvim in drugim pododstavkom člena 10(1) Uredbe (ES) št. 885/2006 mora Sklep o potrditvi obračunov iz člena 30(1) Uredbe (ES) št. 1290/2005 brez poseganja v odločitve, ki so bile naknadno sprejete v skladu s členom 31(1) Uredbe, določiti zneske izdatka, izvedenega v vsaki državi članici med zadevnim proračunskim letom, ki se prizna v breme EKJS, na podlagi obračunov iz člena 8(1)(c) Uredbe (ES) št. 1290/2005 ter zmanjšanj in začasnih prekinitev mesečnih plačil za zadevno proračunsko leto, vključno z zmanjšanji iz drugega pododstavka člena 9(4) Uredbe (ES) št. 883/2006. V skladu s členom 154 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4), se rezultat sklepa o potrditvi obračuna, tj. vsaka morebitna razlika med skupnimi izdatki, knjiženimi v obračunu za proračunsko leto na podlagi člena 151(1) in člena 152 navedene uredbe, in skupnimi izdatki, ki jih upošteva Komisija v sklepu o potrditvi, vpiše v skupni člen kot dodaten izdatek ali zmanjšanje izdatkov.
(6)
Glede na opravljena preverjanja lahko Komisija na podlagi letnega obračuna in spremnih dokumentov za nekatere plačilne agencije odloči o popolnosti, točnosti in verodostojnosti predloženih letnih obračunov. Podrobnosti o zneskih so bile navedene v zbirnem poročilu, ki je bilo predloženo Odboru sklada hkrati s to odločbo.
(7)
Glede na opravljena preverjanja so za podatke, ki so jih predložile nekatere druge plačilne agencije, potrebne dodatne preiskave, zato se njihovi obračuni v tej odločbi ne morejo potrditi.
(8)
Člen 9 Uredbe (ES) št. 883/2006 določa, da mesečna plačila zmanjšajo za izdatke, ki jih imajo države članice po rokih, določenih v Uredbi, kar je v skladu s členom 14 Uredbe Sveta (ES) št. 2040/2000 z dne 26. septembra 2000 o proračunski disciplini (5) in členom 17 Uredbe (ES) št. 1290/2005. Vendar pa je treba na podlagi člena 9(4) Uredbe (ES) št. 883/2006 v sklepu o potrditvi obračuna upoštevati vsako prekoračitev rokov v avgustu, septembru in oktobru, razen če je bila ta sporočena pred končnim sklepom za proračunsko leto, ki se nanaša na mesečna plačila. Del izdatkov, ki so jih navedle nekatere države članice med zgoraj navedenim obdobjem, je nastalo po preteku rokov, za nekatere ukrepe pa Komisija ni sprejela nobenih olajševalnih okoliščin. V tej odločbi je zato treba določiti ustrezna znižanja. V skladu s členom 31 Uredbe (ES) št. 1290/2005 bo pozneje sprejeta odločitev, ki bo dokončno opredelila izdatke, ki jih Skupnost ne bo financirala v zvezi z navedenimi zmanjšanji, in morebitne druge izdatke, ki bi lahko nastali po določenih rokih.
(9)
Komisija je v skladu s členom 14 Uredbe (ES) št. 2040/2000, členom 17 Uredbe (ES) št. 1290/2005 in členom 9 Uredbe (ES) št. 883/2006 zmanjšala ali začasno ustavila vrsto mesečnih plačil pri vknjižbi izdatkov za proračunsko leto 2007. Glede na to in da bi se izognili kakršnemu koli prezgodnjemu začasnemu povračilu zadevnih zneskov, se jih v tej odločbi ne sme priznati, ne glede na nadaljnji pregled na podlagi člena 31 Uredbe (ES) št. 1290/2005.
(10)
Prvi pododstavek člena 10(2) Uredbe (ES) št. 885/2006 določa, da se zneski, ki se skladno s sklepom o potrditvi obračunov iz prvega pododstavka člena 10(1) navedene uredbe izterjajo ali plačajo v vsaki državi članici, določijo tako, da se mesečna plačila, izplačana v zadevnem proračunskem letu, tj. v letu 2007, odštejejo od izdatkov, priznanih za isto leto v skladu s prvim odstavkom. Ti zneski se odštejejo ali dodajo mesečnim plačilom za izvedene izdatke za drugi mesec po mesecu po sprejetju sklepa o potrditvi obračuna.
(11)
V skladu s členom 32(5) Uredbe (ES) št. 1290/2005 zadevna država članica krije 50 % finančnih posledic zaradi neizvršene izterjave, ostalih 50 % pa je kritih iz proračuna Skupnosti, če se izterjava ni izvršila v štirih letih po datumu prve upravne ali sodne ugotovitve ali v osmih letih, če je izterjava v postopku pred nacionalnimi sodnimi organi. Na podlagi člena 32(3) navedene uredbe morajo države članice Komisiji predložiti poročilo o postopkih izterjav zaradi nepravilnosti skupaj z letnimi obračuni. Podrobna pravila za izpolnjevanje obveznosti poročanja držav članic o zneskih, ki jih je treba izterjati, so določena v Uredbi (ES) št. 885/2006. V Prilogi III k navedeni uredbi sta vzorčni preglednici 1 in 2, ki ju morajo države članice predložiti v letu 2008. Na podlagi preglednic, ki jih izpolnijo države članice, mora Komisija odločiti o finančnih posledicah zaradi neizvršenih izterjav, ki so starejše od štirih ali osmih let. Ta odločba ne posega v prihodnje sklepe o uskladitvi v skladu s členom 32(8) Uredbe (ES) št. 1290/2005.
(12)
V skladu s členom 32(6) Uredbe (ES) št. 1290/2005 se lahko države članice odločijo, da ne bodo izvajale postopka izterjave. Takšna odločitev se lahko sprejme le, če je skupna vsota že obstoječih in predvidenih stroškov izterjave višja od zneska izterjave ali če izterjave ni mogoče izvršiti zaradi plačilne nesposobnosti dolžnika ali oseb, ki so pravno odgovorne za nepravilnost, pri čemer je plačilna nesposobnost ugotovljena in priznana v skladu z nacionalno zakonodajo. Če je takšna odločitev sprejeta v štirih letih po prvi upravni ali sodni ugotovitvi ali v osmih letih, če je izterjava v postopku pred nacionalnimi sodnimi organi, se 100 % finančnih posledic zaradi neizvršene izterjave krije iz proračuna Skupnosti. V poročilu, navedenem v členu 32(3) Uredbe (ES) št. 1290/2005, so navedeni zneski, za katere so se države članice odločile, da jih ne bodo izterjale, in razlogi za takšno odločitev. Ti zneski niso v breme državam članicam in se zato krijejo iz proračuna Skupnosti. Ta odločba ne posega v prihodnje sklepe o uskladitvi v skladu s členom 32(8) navedene uredbe.
(13)
V skladu s členom 30(2) Uredbe (ES) št. 1290/2005 ta odločba ne posega v poznejše odločitve Komisije, da iz financiranja Skupnosti izloči izdatke, ki niso bili izvedeni v skladu s predpisi Skupnosti -
SPREJELA NASLEDNJO ODLOČBO:
Člen 1
Ne glede na člen 2 se obračuni plačilnih agencij držav članic v zvezi z izdatki, ki jih financira Evropski kmetijski jamstveni sklad (EKJS) za proračunsko leto 2007, s tem potrdijo.
Zneski, ki se izterjajo od vsake države članice ali izplačajo vsaki državi članici v skladu s to odločbo, vključno s tistimi, ki izhajajo iz uporabe člena 32(5) Uredbe (ES) št. 1290/2005, so opredeljeni v Prilogi I.
Člen 2
Za proračunsko leto 2007 se obračuni plačilnih agencij držav članic v zvezi z izdatki, ki jih financira EKUJS in so opredeljeni v Prilogi II, izključijo iz te odločbe in se bodo obravnavali v prihodnji odločbi o potrditvi.
Člen 3
Ta odločba je naslovljena na države članice.
V Bruslju, 30. aprila 2008

Labels: 4
15
6